
In  medico  debet  esse  pecuniae  contemptus,  pudor,  mode¬ 
stia  in  vestitu,  judicium,  lenitas,  urbanitas,  mundities,  recta 
elocutio ,  superstitionis  aversatio  et  praestantia  summa»  Insunt 
quoque  in  medicina  ,  quae  requiruntur  ad  coercendam  intempe¬ 
rantiam  ,  inscitiam,  avaritiam,  concupiscentiam,  rapinasque  ac 
impudentiam. 

Hippocrates. 

Verum  animo  satis  haec  vestigia  clara  sagaci 
Sunt,  per  quae  possis  cognoscere  cael  era  tute. 

Prooemium. 


Medicinae  et  chirurgiae  doctoratum  me  consecuturum , 
lex  academica  scribere  jubet  dissertationem  inauguralem. 
Licet  sub  decursu  studiorum  pro  virium  modo  conatus 
fuissem  ad  scopum  ,  juvenilique  fervore  ad  objectorum 
in  medicina  et  chirurgia  gravissimorum  selectum  alli¬ 
ciebar  5  mox  tamen  et  temporis  brevitas  et  debita  scien¬ 
tiae  et  experientiae  tironis  aestimatio  limitabant  conamen 
cogitatum  primum.  Deliberando  serio  de  fine  legis , 
persuadeor 5  hanc  a  tironibus  non  magni  quid  exigere, 
sed  intendere  vel  maxime,  ulteriorem  sui  cuj usque  ad 
vitam  practicam  culturam,  esseque  occasionem  ad  pri¬ 
mam  ,  ut  ita  dicam ,  alarum  vibrationem.  Muneris  me¬ 
dici  practici ,  quod  adgredior ,  memmor,  placuit  morbos 
omnino  frequentes  mammarum  muliebrium  pertractasse , 
quod  si  ex  voto  successerit,  forte  etiam  aliis,  si  non  5 
mihi  certe  utilis  sum  futurus. 

Morbos  hos  pertractare  volentem,  nollem  existimet 
quis,  me  eosdem  stricte  sejunctos  respexisse:  scio  enim 
omnium4n  oeconomia  animali  intimum  esse  nexum ,  ita , 
ut  functionum  omnium  determinata  harmonia  sanitatis 

tensa ?  irritata ,  mammae  ipsae  durae  tensae,  in  statum 
conjiciuntur  inflammatorium,  quem  quandoque  fasciae 
rubrae  a  peripheria  mammarum  ad  papillas  decurentes 
manifestare  solent 5  vel  contra  mammae,  nimis  semper 
fotae  calore,  nimium  molles  sensibiles  redduntur,  nulli 
stimulo  adsuetae ,  prima  in  papillis  suctione  multum  ir¬ 
ritantur  ,  unde  inflammatae  excoriantur  ac  dolorificae  ir¬ 
ritantur. 

Prognosis.  In  prognosi  ad  duplicem  respiciendum 
erit  statum ,  utpote :  ad  febris  naturam  et  gradum ,  tum 
ad  mammarum  conditionem.  Febris  mitior  nullo  stipa¬ 
tur  periculo,  et  subsequente  lactis  excretione  sponte 
cessare  solet.  Gradus  ejus  altior  majorem  sibi  expos¬ 
tulat  attentionem.  Mutata  namque  lactis  accumulati  in¬ 
dole  in  acidam ,  acrem  tum  constituit  stimulum  ,  febrim 
acutam  ,  validiorem  sustentantem ,  —  synodiam. 

Quo  in  casu  congestiones  in  encephalum,  unde  en¬ 
cephalitis,  sopor,  deliria  aut  coma  vigil  suboriuntur; 
vel  congestiones  in  pulmones  locum  habere  solent  et 
v  era  oriri  potest  peripneumonia.  Mammae  a  lacte  con¬ 
gesto  turgidae,  tensae  inflammari  et  in  suppurationem 
transire  consueverunt,  lacte  non  reserpto  nodi  rema¬ 
nere,  tempore  in  scirrhum  atque  in  cancrum  degene¬ 
rantes. 

Therapia.  Curatio  naturae  et  causis  morbi  ac¬ 
commodata  duplicem  respectum  exposcit:  curam  status 
morbosi  universi  organismi  et  curam  topicam.  Mitior 
febris  nullis  egebit  remediis  internis ;  solum  vitae  regi¬ 
men  morbum  devincere  valebit.  Qui  exitus  optatus 
obtinetur,  lactis  suctione  continuata,  moderato  ciborum 
digestu  facilium  usu  ac  summa  corporis  animique  quiete. 
Febri  increscenti  obices  acidis  mineralibus  ponuntur, 
his  nefors  contraindicatis ,  emulsiones  amygdalinae  op¬ 
time  conducent.  Excretiones  liberae  servandae.  Adepta 
febri  summum  jam  gradum,  ut  synochae [prae  se  ferat 
naturam ,  antiphlogisticis ,  strictiori  sensu  sumtis  se- 

eundum  notas  regulas  succurendum ;  venaesectiones  ta¬ 
men  consultius  in  pede  suscipiuntur ,  lochioruin  tluxus 
haud  interturbantes.  Cura  topica  primam  sibi  vindicat 
attentionem:  mammae  turgidae  tensae  dependentes  et 
dolorificae  suspensorio  levandae  ,  motus  congesti  lac¬ 
tis  excitandus  et  excretio  producenda,  infuso  florum  sam¬ 
buci  ,  ac  fomentationum  ope  ex  herba  hyoscyami ,  meli¬ 
loti  ,  cicutae  etc.  et  applicatione  frequentiori  infantis  ad 
ubera  ,  tanquam  principale  ,  lac  in  motum  ponendi  >  re¬ 
medium  5  ubi  infans  iners  est,  adultus  quispiam  opera¬ 
tionem  suscipiat,  usque  dum  lac  protrahat,  aut  ad  antliam, 
hunc  in  finem  formatam  erit  confugiendum.  Continuatis 
his  frequentissime  jam  intra  paucos  dies,  tumor  dissi¬ 
pari,  dolores  et  tensio  remittere,  ac  ipsa  lactis  excre¬ 
tio  ,  optato  succedere  solet  effectu ,  lactationem  rursus 
possibilem  reddens.  Extravasatum  lac,  si  notabile  non 
sit ,  per  vim  absorbentem  adauctam  sufferre  conamur 
applicando  pulveres  serpylli,  majoranae,  lavandulae, 
Absinthii  gossipio  inspersos. 

Praesens  autem  major  extra  vasati  lactis  copia,  cu¬ 
jus  resorbendi  exigua  possibilitas,  arte  est  educenda; 
transitus  demum  in  inflammationem  ac  inde  sequens  sup¬ 
puratio  secundum  proprias  harum  tractabitur  leges. 

Feliris  puerperalis* 

Febris  puerperalis  vocatur  ille  e  propriis  vitae  pro¬ 
cessus  circumstantiis  sub  puerperio  emergens  morbus 
febrilis,  qui  manifestatur  anonnali  vasorum  actione, 
topica  affectione  inflammatoria  praereliquis  peritonei,  vel 
alius  vicarie  captae  membranae  serosae,  systematis  ner¬ 
vorum  alteratione  cum  minore  majoreve  puerperii  func¬ 
tionum  laesione  nec  non  inclinatione  in  exudata  serosa 
in  organis  inflammatis. 

Decursus  ejus  variis  subjectus  modificationibus, 
typum  tamen  typhi  acuti  semper  sequitur ,  idque  eo 

manifestius,  quo  citius  a  partu  comparet.  Incipit  cum 
horripilatione,  quam  mox  calor  insequitur,  his  artuum 
delassio,  capitis  gravitas  et  pectoris  anxietas  comites  se 
praebent.  Sudor  profusus,  vires  exhauriens,  corpus 
obducit,  sitis  magna  usque  <id  remissionem  aut  mortem 
perdurans  ,  anorexia ,  vomituritio ,  haud  raro  in  vomi¬ 
tum  erumpens,  lingua  muco  tegitur,  sapor  oris  amarus, 
os  siccum  redduntur,  alvi  excretio  nulla  et  nonnisi  sub 
morbi  remissione  diarrhoea  comparet,  mortem  frequen¬ 
ter  passu  sat  celeri  adducens.  Systema  haematopherum 
per  pulsus  frequentes  acceleratos  multum  exaltatum 
conspicitur  5  praesente  inflammatione  topica  pulsus  mag¬ 
ni  duriusculi  sunt,  sub  exacerbationis  remissione  red¬ 
duntur  parvi,  debiles  facile  supprimendi.  Nec  sympto¬ 
mata  nervosa  semper  desiderantur  5  imo  prima  statim 
exacerbatione  comparent  5  omnium  communissimum  est 
oculorum  obnubilatio,  rarius  aurium  susurrus  5  in  gra¬ 
viori  morbo  tremores  musculorum,  praeprimis  in  extre¬ 
mitatibus.  Deliria,  floccorum  captatio,  tendinum  sub- 
sultus  etc.  ultimarum  exacerbatipnum  febrilium  viribus 
jam  fractis  symptomata. 

Evoluta  sub  prima  statim  exacerbatione ,  topica 
visceris  cujuspiain  inflammatione  ,  ut  plurimum  in  abdo¬ 
mine,  dolor  comparet  lancinans  punctorius;  si  caput 
occupet,  cuncta  meningitidis  aderunt  symptomata  5  si 
cavum  thoracis  occupet,  symptomata  pleuritidem  et  pe- 
ripneumoniam  indicantia  comparebunt.  Finita  sic  spatio 
aliquot  horarum  exacerbatione,  cuncta  remittunt  symp¬ 
tomata,  sudor  profusus  imminuitur,  anxietas  disparet, 
puerpera  liberius  respirat ,  conqueritur  tamen  de  lassi¬ 
tudine  corporis  summa,  artuum  dolore 5  turgor  vitalis, 
amoenus  genarum  apud  plerasque  rubor  citissime  per 
primam  jam  exacerbationem  consumuntur,  facies  col- 
labitur,  oculi  fiunt  turbidi,  liquore  viscido  glutinoso 
inundati,  palpebrae  tumidae  viscidae ;  labia  oris  a  prae¬ 
gresso  nocturno  aestu  brynea  et  sicca.  Mammae  parum ; 

turgescentes  et  elasticae  deprehenduntur.  —  Si  sympto- 
matum  syndrome  encephalum  occupet,  abdomen  tangitur 
molle  indolorificum ,  ast  symptomata  nervosa  eminent: 
facies  multum  mutata ,  aurium  susurrus  et  dolor  capitis 
in  parte  quadam  terebrans  percipiuntur 5  oculi  fixi,  tru¬ 
ces  redduntur ,  quae  cuncta  deliriis  furiosis  comitari  so¬ 
lent.  Fluxus  lochiorum,  residente  malo  in  abdomine 
cessat ,  aut  saltem  imminuitur  5  si  vero  encephalum  se¬ 
dem  mali  constituat,  is  longiori  tempore  continuat. 
Urina  coloris  brunei  per  plures  horas  immutata  persistit 
nullo  sedimento  deposito.  Topicus  dolor  increscit  et 
cuncta  symptomata  febrim  characterisantia  aucta  com¬ 
parent.  Oris  siccitas  major,  lingua  copiosiore  tegitur 
muco  bruneo$  facies  magis  collapsa,  nasus  acuitur,  me- 
teorismus  abdominis  $  lochia  vel  cessant  penitus,  vel 
paucum  sanguinem  aut  ichorem  fundunt  5  mammae  nota¬ 
biliter  redduntur  flaccidiores.  Character  igitur  nervosus 
febris  magis  emergit.  Auctis  ita  nunc  singulis  reverten¬ 
tibus  exacerbationibus,  fit,  ut  plurimae  aegrae  jam  die 
morbi  4t0?  5t0?  6t0  et  7mo  febri  succumbant.  Vires  enim 
per  quamlibet  invasionem  febrilem  nimium  exhauriun¬ 
tur  5  calor  tum  comparet  intensior  et  cum  5ta  aut  6ta  exa¬ 
cerbatione  eum  attingit  gradum,  ut  vere  mordax  dici 
mereatur 5  sitis  insatiabilis,  nunc  quoque  petechiae,  aut 
quod  frequentius  videre  est,  miliaria  in  cuti  efflores¬ 
cunt. 

Summa  attentione  dignum  est  illud  phoenomenon , 
quod  in  hanc  incidere  solet  periodum  ,  sub  qua  videli¬ 
cet,  lactis  e  sanguine  secretio  contingere  solet  in  ea 
organa,  in  quibus  maxima  locum  habuit  irritatio.  Fre¬ 
quentissime  id  in  cavo  abdominis  fieri  consuevit  cum 
summa  semper  vasorum  sanguiferorum  exaltatione  aut 
inflammatione  omniumque  symptomatum  augmento  con¬ 
juncta  5  consuetim  novo  insultu  febrili  omnium  vehe- 
mentissimo  ingruit,  quandoque  brevissimo  tempore  cum 
summa  virium  jactura  ipsum  dein  fluidum  secretum  vi- 

cina  organa  pessime  adficiens  5  unde  brevi  post  maxi¬ 
mae  conspiciuntur  in  oeconomia  muliebri  devastationes , 
ita  ut  fluidum  tale  secretum  ipsam  vitam  apoplectice 
extingere  valeat  5  cujus  morbi  perniciosum  characterem 
pathologicae  testantur  sectiones. 

Aetiologia .  Inter  causas  fehrim  puerperalem  pro¬ 
ducere  solentes  ignorantur  pleraeque,  multae  tamen 
patent. 

Sporadice  communiter  inducitur  per  errores  in  diae¬ 
ta  commissos  ,  et  per  ineptam  parturientis  tractationem. 
Refrigerium  et  inde  impeditum  transpirationis  negotium 
communissimam  constituit  causam ,  qua  fit,  ut  cutis 
functione  suppressa  antagonistice  interiora  concitentur 
organa  morbum  hunc  excitantia.  Ita  non  minus  corpus 
nimio  calore  fotum  similem  constituit  potentiam  nocen¬ 
tem,  hac  ratione  fit,  ut  copia  sudoris  justo  major  faci¬ 
lius  quoque  derivet  ab  uberibus  calorem,  coexistenti- 
bus  praesertim  miliaribus.  Idem  morbus  exoritur  peccan¬ 
te  ciborum  quantitate  et  qualitate,  intempestivo  et  in- 
congruo  remediorum  usu ,  hinc  eximendus  est  nec  non 
talia  remedia,  quae  actionem  organorum  uropoeticorum 
exaltare  valent,  confert  huc  etiam  urinae  retentio. 
Denegatio  uberum ,  sera  neonatorum  ad  haec  applicatio, 
aut  praematura  ablactatio  frequentioribus  causis  adnum- 
merari  possunt  $  item  animi  pathemata  inter  quae  anxie¬ 
tas  et  ira  principatum  tenent.  Morbi  denique  systematis 
uterini  huc  accenseri  debent. 

Febris  puerperalis  epidemica  per  contagium  exci¬ 
tatur,  ut  hoc  in  institutis  parturientium,  in  nosocomiis 
observare  licet ,  cui  contagio  tempus  frigidum  humidum 
simul  praecipue  favet. 

Exitus .  Febris  puerperalis  non  semper  morte  ter¬ 
minatur  ,  sed  vel  in  sanitatem  vel  in  alios  etiam  transit 
morbos.  Speratur  exitus  optatus ,  si  nullum  adfectum 
sit  organon  nobilius  et  lactis  metastasis  nullibi  adhuc 
facta,  sed  fluidum  illud  per  totam  circulet  sanguinis 

massam.  Cognoscitur  exitus  hic  futurus  per  omnium 
symptomatum  remissionem,  praecipue  autem  per  vita¬ 
lem  faciei  ac  mammarum  turgorem ,  quo  functio  harum, 
lactis  utpote  secretio ,  perfectior  redditur.  Praecedit 
has  mutationes  sudor,  odoris  ingrati,  nauseosi,  alle- 
vians  tamen  5  saepe  urina  sero  similis  turbida  cum  sedi¬ 
mento  largo  crisim  felicem  annunciat,  frequenter  utra¬ 
que  saepe  via.  Transitus  hic  in  sanitatem  aeque  ac  in 
mortem  celerrimo  properat  cursu,  acutum  morbi  desi¬ 
gnans  characterem.  Cuncta  organa  et  systemata  citissi¬ 
me  in  physiologicum  redeunt  statum,  qui  omnium  pri¬ 
mo  in  systemate  uterino  observatur.  Quo  magis  autem 
systema  nervosum  adfectum  conspiciebatur,  eo  largior 
constantiorque  ejus  irritatio,  ac  in  ceterum  organismum 
influxus.  —  Transitus  febris  hujus  in  morbos  alios ,  est 
confestim  in  chronicos ,  sic  febris  ipsa  acuta  in  lentam 
transit. 

Mala  ejus  posthuma,  si  encephalon  scenam  mali 
constituerat,  sunt:  Melancholia,  stupor,  mania  et  s.  p. 
Si  metastasis  lactea  ad  extremitates ,  articulos ,  glan¬ 
dulas  facta  sit  subsequente  inflammatione ,  per  suppu¬ 
rationis  processum  symptomata  gravia  aboleri  solent. 
Sede  morbi  in  abdominis,  aut  pectoris  cavo  constituta 
viscerum  concretiones  inducuntur  $  tandem  tabem  puer¬ 
perarum,  hydropem  ovariorum,  ascitem  variasque  ca- 
hexias  morbum  atrocem  excipere,  casta  docet  experientia. 

Prognosis  in  genere  semper  ambigua.  Probabilitas 
tamen  boni  eventus  major  erit,  ubi  morbus  serius  a  par¬ 
tu  die  14ta,  21ma,  28va  se  insinuavit.  Dum  malum  topi- 
cum  nec  ab  initio  statim  eminet,  nec  justo  citius  dimi¬ 
nuitur:  dum  caenesthesis  non  illico  in  exordio  valde 
supprimitur  5  dum  uteri  et  mammarum  functio  nec  peni¬ 
tus  ,  nec  tempore  longiori  suppressae  manent  5  dum  li¬ 
quidi  secreti  in  nullum  corporis  cavum  aut  alibi  locorum 
depositio  facta-,  dum  denique  dolor  topicus  se  aut  ad 
superficiem  corporis ,  aut  extremitates  recipit.  Atque 

quo  plura  horum  phaenomenorum  simul  incedunt,  tanto 
major  spes  felicis  exitus  concipi  poterit.  Quem  anuncia- 
re  quasi  videntur :  remissio  dolorum  constans ,  abdomi¬ 
nis  tensio  imminuta  et  his  correspondens  pulsus  non  adeo 
a  normali  aberrans,  lassitudo  corporis  et  capitis  affec¬ 
tiones  notabiliter  diminutae.  —  Contra  infaustam  anun- 

ciare  jubent  prognosim ;  si  febris  brevi  post  partum  puer¬ 
peram  invadit ,  ubi  adhuc  systema  uterinum  magnopere 
irritatum  est 5  si  notabiles  uteri  laesiones,  aut  plane 
status  putridus  adessent :  si  morbus  sedem  in  encephalo 
figit  5  si  metastasis  lactea  in  quapiam  dictarum  cavita¬ 
tum  locum  habet,  cum  dolore  semper  crescente 5  situr- 
gore  vitali  cito  disparente,  facies  collabatur  et  color 
cito  evanescat  5  si  sub  decursu  febris  corpus  in  conti¬ 
nuo  persistens  calore,  saepius  frigore  perstringatur,  si 
exacerbationes  cito  semet  excipiant  5  si  denique  acce¬ 
dat  pervigilium. 

Therapia .  Haec  unice  naturae  morbi  adcommodata 
rationalis  et  utilis  esse  debet.  Petit  itaque  haec,  ut  mor¬ 
bose  exaltata  illa  in  tribus  praecipuis  corporis  cavis , 
aut  in  aliis  corporis  partibus  vigens  activitas  partim  in 
sua  diminuatur  sede ,  partim  etiam  versus  mammas  diri¬ 
gatur.  In  plures  partitur  principalis  haec  indicktio  spe¬ 
cialiores  ut  quippe:  11)  febris  secundum  characterem 
tractetur  5  6)  topicus  sanetur  morbus  5  c)  secretio  in 
mammis  corrigatur  5  d)  recta  uteri  et  functionis  cutis 
habeatur  cura.  Ad  statum  morbi  universalis  respiciendo, 
hujus  characteri  congrua  seligimus  remedia,  qui  tam 
frequenter  inflammatorius  esse  consuevit.  Irritativus 
itaque  hic  status  organorum  sedandus  erit,  nequaquam 
tamen  sanguinem  evacuantibus  aut  salinis  remediis,  ut 
sunt:  Emulsiones  ex  seminibus  papaveris  albi,  aqua 
cerasorum  nigrorum  et  similium.  Ad  implendam  secun¬ 
dam  indicationem ,  si  morbus  in  utero  quocumque  modo 
laeso  sedem  defixerit  et  characterem  inflammatorium  prae 
se  tulerit,  injectiones  tepidae  in  vaginam  ac  ipsum  ute- 

rum  ex  lacte,  ex  infuso  florum  verbasci,  chamomillae 5 
herbae  meliloti,  cicutae  imprimis  decocto  consultissime 
instituuntur.  Si  gangraenescentes  aut  suppurantes  par¬ 
tes  uteri  adsint,  cicutae,  herbae  aromaticae  quoque  ad¬ 
jungi  suadentur.  —  Excretio  alvi,  quae  cum  bilis  secre¬ 
tione  adaucta  comparere  solet,  haud  erit  supprimenda, 
quin  imo  clausa,  dura  abdomine  tenso  hepatis  regione 
ad  attactum  dolorifica  clysmatibus  blandis  reseranda. 
Temperatura  congrua  aequabili  sensibilitas  et  actio  su¬ 
perficiei  corporis  exaltanda  et  promovenda,  ut  cutis 
functio  procedat. 

Topica  partis  adfectae  tractatio,  quam  malum  in 
abdomine  residens  efflagitat,  erit  infrictio  linimenti  vo¬ 
latilis  vel  aliorum  linimentorum,  nec  tamen  his  solis 
cura  topica  absolvitur  5  praesente  dolore,  efficaeiora  in 
usum  trahimus  vel  linimentum  ex  oleo  amygdalarum  cum 
spiritu  salis  aminoniaci  caustico  et  tinctura  anodyna  sim¬ 
plici  parti  dolenti  inungimus,  temporis  intervallis  sic¬ 
co  calore  fovendae ,  increscentibus  doloribus  cataplas¬ 
matum  emollientium,  resolventium  applicatio  requiritur , 
ab  applicatione  tamen  emplastri  cantharidum  cum  emo¬ 
lumento  abstinebis.  Tantum  enim  abest,  ut  stimulo  hoc 
valido  abdomini  adplicito,  irritatam  viscerum  ejus  ac¬ 
tionem  ad  exteriora  derives ,  atque  ita  tollere  valeas , 
ut  potius  uteri  activitatem  per  organorum  uropoeticorum 
consensum  exaltare ,  secretionem  illam  liquidi  morbosam 
ad  viscera  abdominalia  pertrahere,  malumque,  quod  aver¬ 
tere  conaris,  invitare  poteris. 

Quo  majorem  jam  nunc  topica  affectio  requirebat  cu¬ 
ram,  tanto  solertiorem  turbata  mammarum  functio  sibi 
vindicabit  tractationem.  Perquam  notum  est ,  sine  debita 
in  papillis  irritatione,  lactis  stagnationem  in  mammis 
mox  contingere  ac  ipsam  tandem  cessare  secretionem, 
jam  vero  deficiente  sub  febri  puerperali  stimulo  hocce , 
fieri  nequit,  quin  ipsa  etiam  earum  imperfecta  reddatur 
functio.  Primum  igitur  constituit  hic  recte  tractationis 

momentum,  crebra  infantis  ad  ubera  applicatio.  Quodsi 
huic  ad  explendam  hanc  indicationem  praecluderetur 
via,  aut  si  alia  quaepiam  causa  ante  febris  erruptionem 
adhuc  lactis  secretionem  praepedivisset,  artificiali  modo 
moderata  in  papillis  suctio  suscipienda  erit.  Ipsae  porro 
mammae  ac  pars  corporis  superior  calore  fovendae  ;  ex¬ 
citandae  autem  aut  praesentis  saltem  sustentandae,  ipsa¬ 
rum  actionis  causa  pannis  calidis  ac  fomentis  emollienti¬ 
bus  ex  infuso  florum  sambuci,  verbasci  aliorumque,  caute 
adplicitis,  haec  cura  topica  mammarum  optato  coronabi¬ 
tur  effectu. 

Adfectio  topica  encephalon  aggrediens,  ac  meta¬ 
stasi  lactea  hic  loci  imminente  rei  necessitas,  hanc  mor¬ 
bose  exaltatam  cerebri  actionem  deprimere  jubet.  Anta- 
gonistica  mitiora  ac  derivantia  sufficientem  saepissime 
suppeditant  medelam.  Metastasi  lactea  jam  nefors  facta; 
haec  ut  noxia  rejicienda,  in  quorum  locum  irritantia  li¬ 
nimenta  parti  dolenti  illinienda  censemus,  quo  in  casu 
quoque  embrocationes  tepidae  salutarem  suam  ostendunt 
virtutem ,  quorum  effectum  vesicans  nuchae  adplicitum 
potenter  adjuvisse ,  multiplex  comprobavit  experientia. 
Interne  calomeldosi  minori  ad  quartam  grani  partem  omni 
bihorio  repetendam  tum  eo ,  quod  humorum  in  coagulum 
propensionem  imminuat,  coagulatam  jam  lympham  sol¬ 
vat,  humorum  resorptionem  et  motum  per  vasa  lympha¬ 
tica  et  capillaria  intendat ,  tum  etiam  quod  per  stimulum 
•  antagonisticuin  tractum  intestinalem  irritando  excedentem 
cerebri  compescat  actionem. 

Si  autem  morbus  topicus  in  cav  o  thoracis  suam  defi¬ 
xit  sedem,  quod  dolor  ac  tussis  annunciare  solent,  eam 
in  cura  methodum  sequendam  defendimus,  quam  in  malo 
topico  in  abdomine  residente  proposuimus ,  exiguis  sub¬ 
jectam  modificationibus.  Praecipua  mammarum  est  cura 
habenda,  utpote  organorum  morbo  nunc  proximorum; 
quae  ut  in  tepore  aequabile  perseverent  studendum  5  se¬ 
cretio  autem  lactis  per  congruos  stimulos  conservanda  ac 

promovenda.  Cura  morbi  .universalis  eam  patietur  modi¬ 
ficationem,  ut  ob  tussim  praesentem  emulsio  gummoso- 
oleosa  cum  aqua  cerasorum  nigrorum  parata  exhibeatur. 
Ad  haec  attendendum  est,  licet  morbus  'in  quacumque 
demum  trium  praecipuarum  corporis  cavitatum  saeviat, 
si  fluxus  lo chiorum  evanescat,  uterum  simul  affectum  es¬ 
se;  qui  status  uteri  morbosus  diu  sine  organica  ejus  de¬ 
generatione  persistere  nequit,  ita,  ut  in  statum  putres- 
centiae  delabatur.  Indicantur  tum  injectiones  irritantes , 
aromaticae  ex  infuso  serpylli,  majoranae,  calami  aio- 
matici  etc.  cum  vel  sine  vino  eo  usque  continuandae, 
donec  lochia  normalem  recuperent  cursum. 

Omnium  maxima  attentio  erit  dirigenda  ad  partem , 
in  quam  secretio  liquidi  tendat  ac  per  quam  causam  su¬ 
stentetur;  quibus  cognitis,  eo  niti  debet  omne  conamen, 
ut  malum  in  prima  jam  hac  radice  supprimatur.  Summam 
quoque  medici  attentionem  dolor  topicus  sibi  i  equit  it , 
ac  organon ,  in  quo  secretio  contingat ;  stimulus  hic  mor¬ 
bosus  omnibus  viribus  minuendus  et  supprimendus  erit , 
per  quod  ulteriori  morbi  evolutioni  tutissimus  ponitur  li¬ 
mes.  Quotiescunque  autem  febris  ad  eum  jam  increvit 
gradum,  ut  secretio  liquidi  in  loco  incongruo  contingat, 
semper  tum  universalis  prosequenda  erit  indicatio,  et 
cum  nunc  plura  nervosa  occurunt  symptomata,  ut:  de¬ 
liria,  convulsiones,  diarrhoea  colliquativa  etiam  hoiuin 
ratio’ habenda,.  Quare  efficaciora  et  brevi  intervallo  ex¬ 
hibenda  erunt  remedia.  Quemadmodum  in  altiori  typhi 
gradu,  ita  hic  quoque  opium,  camphora,  spiritus  cornu 
cervi,  valeriana,  serpentaria,  naphthae  diversae,  cina- 
inomum,  vinum  generosius,  olea  aetherea  principatum 
tenent;  quorum  virtutem  applicatio  topicorum  remedio¬ 
rum  et  semicupia  exaltare  valebunt. 

Si  jam  contigit  in  parte  corporis  quapiam  metasta¬ 
sis  lactea,  vigili  attendendum  est  oculo,  an  non  adsit, 
quodpiam  liquidum  hoc  evacuandi  naturae  conamen. 
Quamobrem  functio  cutis  et  renum  ceu  criseos  organorum 

ex  medentis  mente  nunquam  dimittenda  5  solet  namque 
crisis  sudore  largo  allevante,  aut  urina  spissiore  puri 
haud  absimili  anunciari,  utrumque  phaenomenon  cum  con¬ 
stanti  symptomatum  decremento  incedens,  salutare  di¬ 
cendum. 

Regimen  diaeteticum  in  febre  tam  perniciosa  con¬ 
sentaneum  observari  debere ,  res  ipsa  loquitur.  Animus 
tranquillus  servandus  et  spe  exhilarandus ,  hinc  ab  om¬ 
nibus  pathematibus  imprimis  deprimentibus,  ut:  metu, 
anxietate  liberandus.  —  Aer  corpus  ambiens  sit  purus , 
idcirco  saepius  renovandus,  temperaturae  mediae,  lo¬ 
cus  ,  quem  aegra  occupat ,  pacificus.  —  Potus  sint  aquo¬ 
si,  roborantibus  nonnihil  juncti  ex  infuso  flor,  chamomil¬ 
lae,  verbasci,  seminum  foeniculi,  cumini,  menthae  pi- 
peritae,  in  torpore  aqua  vino  maritata.  Cibi  olferantur 
mucilaginosi  ex  oryza,  hordeo  perlato,  seminibus  sago, 
jura  carnosa  vitello  ovi  juncta,  caro  tenera  ubi  habetur, 
ferina  praeferenda. 

Inflammatio* 

Inflammatio  mammarum  extra  et  sub  puerperio  du¬ 
plicis  speciei  occurrit 5  estque  vel  magis  superficialis, 
textum  occupans  cellulosum  -  erysipelacea :  vel  profun¬ 
dior,  ipsas  glandulas  adgressa-phlegmonosa,  hujus  in¬ 
flammationis  species  pro  gradus  et  sedis  ratione  diver¬ 
sae:  inflamm.  erysipelacea  magis  superficialis  5  mammae 
inflammatae  totius  rubor,  dolor  vehemens  punctorius, 
ardor,  tumor,  tensio,  calor,  glandularum  tumescentia 
axillarium,  brachium  lateris  dolentis  difficulter ~ moven¬ 
dum  annunciant  hunc  statum,  quem  comitantur  motus 
febriles,  phoenomena  gastrica  et  sanguinis  versus  ca¬ 
put  congestiones.  In  inflamm.  phlegmonosa  morbus  in 
parenchymate  glandulae  ipsius  residet  5  rubor  et  tumor 
minores,  dolores  profundiores  ast  veheinentissimi ,  la- 

ctis  se  -  et  excretio  cessat,  febris  valida,  mamma  tan¬ 
gitur  durior  et  tensior. 

Exitus  ambarum  inflammationis  specierum  sunt  sub 
largis  sudoribus ,  libero  lactis  fluxu  resolutio  5  vel  ite¬ 
ratis  horripilationibus ,  dolore  pulsante ,  albido  colore 
mediae  mammae  inflammatae  manifestatur  suppuratio ; 
vel  imminuta  inflammatione  sed  residua  parte  dolorifica 
induratio. 

Causae  hujus  inflammationis  communissimae  sunt*, 
pressio  et  aliae  mechanicae  laesiones  externae ,  1  efi  ige- 
rium  ,  vehementes  animi  motus ,  status  gastricus ,  sau¬ 
ciae  papillae ,  frequentissime  vero  nimis  serotina  recens 
nati  applicatio  vel  intermissum  et  subito  interruptum  sub 
mammarum  inflammatione  lactationis  negotium,  quibus 
lactis  secreti  stagnationes  in  glandulis  producuntur. 

Prognosis .  Ipsius  inflammationis  species  et  gradus 
prognosim  propius  determinant.  Erysipelacea  et  ipsius 
parenchymatis  superficialis  adfectio ,  vix  ullum  minan¬ 
tur  malum,  ea  gravior  parenchyma  occupans  et  in  sup¬ 
purationem  nitens ,  majus  portendit  periculum.  Sup¬ 
puratio  profusior  vires  aegrae  infringit  et  in  febrem 
nervosam  depascentem  totum  conjicit  organismum ,  ac 
indolem  suam  deleteriam  in  ipsum  lactantem  transplan¬ 
tat.  Induratio  vero,  difficulter  saepe  resolvenda,  aut 
perverse  tractata ,  in  scirrhum  tandem  et  cancrum  de¬ 
generata  summas  vitae  integrae  struit  insidias. 

Therapia.  Indicationi  primae  ad  evitandos  cunc¬ 
tos  tristes  ex  hac  inflammatione  manantes  exitus ,  cau¬ 
sas  agentes  amovendo,  novarum  accedentium  viam  prae¬ 
cludendo  satisfacientes*,  adulterius  indicationis  execu- 
tionem  transgressi,  morbum  evolutum  pro  virili  profli¬ 
gare  ,  satagemus.  Exigit  autem  haec  resolutionem  par¬ 
tis  inflammatae.  Quae  characterem  erysipelatosum  febri 
mitiori  junctum  agnoscit  mammarum  inflammatio  praeter 
vitae  regimen  moderatum  ac  diapnoica  remedia,  ad  cutis 
et  tractus  intestinalis  actionem  una  augendam,  qualia 

solutio  tartari  emetici,  in  connubio  cum  leniter  purgan¬ 
tibus  efficiunt,  haud  plura  requirit  remedia.  Quorum 
etfectum,  sollicita  lactis  excretio  ac  externa  pulverum 
plantarum  resolventium  sicca  applicatio  egregie  promo¬ 
vebit,  ab  humefacientium  fomentorum,  cataplasmatum, 
emplastrorum  usu  plenarie  abstinendo ,  ut  quae  sat  cito 
suppurationem,  magnam  mammarum  devastationem  in¬ 
ducentem  invitari  solent.  Ubi  autem  inflammatio  phleg- 
monosa  profunde  in  glanduloso  defixit  parenchymate 
sedem ,  febrimque  validiorem  comitem  habet,  ipsum  in¬ 
dividuum  robustum ,  magisque  sit  irritabile ,  dolor  to- 
picus  intensior,  rubor  notabilis,  mammae  turgidae  ten¬ 
sae  adsint,  sola  tum  hirudinum  applicatio,  quo  ocyus 
suscepta,  mali  vim  frangere,  vitae  dein  regimen  anti- 
phlogisticum  et  purgantia  mitiora  curam  claudere  vale¬ 
bunt.  Cura  externa  quoque  haud  exiguam  praestat  hic 
operam;  quo  fine  panni  calidi,  ac  emplastra  imprimis 
ex  meliloto  ,  hyoscyamo,  cicuta  ac  mercurio  cinereo  uti¬ 
liter  adhibentur.  Sustentans  morbi  characterem  ,  hu¬ 
morum  quaepiam  dyscrasia ,  ut  scrophulae ,  arthritis , 
syphilis  his  adversis  remediis  debellanda.  Ipsae  demum 
mammae  suspensorio  levandae  ac  adversus  refrigerium 
et  influxum  quemcumque  irritantem  sollicite  tutandae. 
Neglecta  vero  horum  in  prima  morbi  origine  cura ,  vix 
amplius  spes  optatae  resolutionis  concipi  poterit,  sed 
exitus  sibi  proximos  propriis  semet  manifestantibus 
symptomatibus  petere  consuevit;  vel  enim  dolores  to- 
pici  cessant,  inflammatio  resolvitur  ast  imperfecte,  sed 
relinquit  indurationem  aut  nodos ,  sic  dictos  lacteos ; 
vel  vero  ,  ut  frequentius ,  in  suppurationem  abit. 

S  11  i»  p  ii  rati  ©. 

Indicant  inflammationem  mammarum  haud  resolu¬ 
tam  in  suppurationem  abire  sequentia  phoenoinena :  do¬ 
lores  topici  pungentes,  lancinantes  in  pulsatorios  con¬ 
vertuntur  acutiores,  turgor  mammarum  increscit,  rubor 

intensior  in  parte  quadam  magis  acuminata,  punctum 
offert  flavicans  '(saepe  haec  pars  ad  attactum  fluctuat) 
noctu  sudores  adparent,  in  febri  perdurante,  calor  cum 
horripilationibus  alternat.  Qui  processus  opportunis 
promovendus  ac  moderandus  erit  remediis.  CoAveniunt 
huic  scopo  cataplasmata  herbarum  emollientium,  cicutae, 
meliloti,  hyoscyami,  eo  usque  continuanda,  donec  omnis 
durities  dissipata,  puris  secretio  cessaverit 5  ipse  puris 
effluxus  viribus  naturae  committi,  nequaquam  abscessus 
arte  aperiri ,  ab  expertis  commendatur  practicis ,  ut  qui 
longe  tardiorem  admittit  sanationem.  Febris  suppura¬ 
torium  processum  comitans  initio  adhuc  characteris  in¬ 
flammatorii  antiphlogisticis  tractando  5  serius  autem , 
ubi  per  puris  secreti  copiam  reproductio  organismi  labe¬ 
factatur,  vires  infringuntur  et  ipsius  febris  charactere 
in  oppositum  verso  ac  lapsis  organismi  viribus  per  nu¬ 
trientia  ac  moderate  roburantia  succurendum.  Minus 
artificialiter  sic  tractata  mammarum  suppuratio ,  ut  plu¬ 
rimum  brevi  tempore  ,  spatio  videlicet  14  aut  21  dierum 
terminari  solet.  Nocet  vero  et  diuturnum  habet  morbus 
decursum,  si  cavum  abscessus,  quod  chirurgis  communi 
in  usu  est ,  ope  lintei  carpti  expleatur  5  distinqui  enim 
haec  debet  a  filorum  parcorum ,  ne  praemature  cavum 
claudatur,  impositione.  Remanentes  nodi  aut  induratio 
propriam  requirunt  sui  tractationem. 

Induratio* 

Sunt  hi  nodi  lactei,  qui  haud  raro  cum  scirrho  con¬ 
funduntur.  Etenim  non  omnis  induratio  ,  etsi  glandu¬ 
losum  occupet  mammarum  parenchyma,  scirrhosa  dici 
potest,  utpote  characteribus  propriis,  exitu  ac  cura 
inter  se  differens.  Impeditae  aut  suppressae  lactis  e 
vasis  galactophoris  excretionis  sequela  est  5  unde  ablac¬ 
tatione  praematura,  aut  lactationis  negotium  penitus  in¬ 
termissum,  ac  tandem  inflammatio  communissimam  eorum 
constituunt  originem.  Favent  iis’  corporis  constitutio 

scrophulosa,  arthritica  et  quaevis  alia  humorum  dys- 
crasia.  Sedem  vel  textus  cellulosus  vel  ipsa  glandula¬ 
rum  substantia  iis  praebent.  In  casu  priori  inaequales 
et  tuberosi  raro  valde  duri  tanguntur  et  facilius  admit¬ 
tunt  sui  resolutionem,  aut  per  suppuratorium  consu¬ 
muntur  processum.  Ipsum  parenchyma  induratum  diffi¬ 
cilius  curatur,  et  haud  raro  in  scirrhuin  quoque  dege¬ 
nerat.  Nodi  igitur  lactei  et  induratio  bonae  notae  illi 
dicuntur,  qui  attactu  non  dolentes  (aut  si  dolor  inter¬ 
dum  comparcat,  brevi  rursus  disparet)  —  mobiles,  a 
suis  natalibus  non  increscentes,  sed  potius  decrescentes, 
nec  duriores  sed  molliores  fiunt,  durantque  per  annos, 
quin  sive  augmento  sive  dolore  ulla  pariant  incommoda.  — 

Unde  exitus  et  prognosis  eorum  maximam  felicis 
eventus  appromittunt  spem?  quousque  enim  nullos  aut 
saltem  exiguos  excitant  dolores,  sedem  in  celluloso  ma¬ 
gis  habeant  textu,  resolutionem  ad  externorum  inter¬ 
norumque  pharmacorum  usum  succedere,  haud  rara  do¬ 
cuit  experientia.  Qui  autem  profundius  in  parenchymate 
defixere  sedem,  quippe  sensibiles  dolentesque  pede- 
tentim  sed  fixi  redduntur,  ii  ne  in  scirrhuin  transeant, 
merito  metues. 

Therapia.  Quod  curam  attinet,  practicorum  summi 
simplicissimam  maxime  proficuam  censent,  utpote  soli 
vitae  regiminis  debitae  observantiae ,  quandoque  vi  na¬ 
turae  medicatrici  cedunt,  resolvuntur,  disparent.  Prae¬ 
cipue  huc  conferunt:  animus  hilaris,  aer  purus,  mode¬ 
ratus  corporis  motus ,  ciborum  et  potus  adaequata  quan¬ 
titas  et  qualitas,  temperatura  corporis  aequabilis,  ea 
mammarum  imprimis  observanda,  quae  praeterea  adver¬ 
sus  omnes  violentias  externas  praemuniri  debent.  His 
non  sufficientibus  ad  pharmaca  recurrimus ,  quae  tum  op¬ 
tato  cum  successu  propinantur,  ubi  causarum  indoli  ac 
corporis  constitutioni  adcommodata  fuerint,  ceu  momenta 
t  ppicam  universalem  ve  tractandi  methodum  determinan¬ 
tia.  Si  dyscrasia  scrophulosa,  arthritica,  syphilitica  etc. 

nulla  cognita  causa  externa  morbum  produxerit,  uni¬ 
versalis  indicata  est  cura  5  contra  individuum  lauda¬ 
bili  corporis  constitutione  praeditum  malum  topicum  a 
causis  topice  etiam  agentibus  gerens ,  interna  et  univer¬ 
sali  vix  egebit  tractatione.  In  topica  nodorum  lacteorum 
cura  a  lenioribus  ad  efficaciora  ascendendo  progredi¬ 
mur,  inchoando  cum  ceratorum  mollium ,  ex  cera,  sper- 
mate,  oleo  amygdalarum  aut  hyoscyami  anatica  quan¬ 
titate  mixtis  applicatione  5  emplastrorum  ex  gummatibus 
cum  sapone  veneto ,  aut  cum  oleo  hyoscyami  vel  amyg¬ 
dalarum  junctis ,  cum  parca  spiritus  salis  ammoniaci  et 
tincturae  opii  simplicis  quantitate.  Horum  usu  per  tres 
usque  sex  hebdomadas  sine  notabili  effectq  continuato, 
epidermide  non  adeo  irritabili  aut  tenera,  ad  fortiora  transi¬ 
mus  emplastra  ex :  cicuta,  hyoscyamo ,  meliloto,  gummi- 
resinis,  mercurio  cinereo  cum  aromaticis  jungendo  constan¬ 
tia.  Permanente  nihilosecius  induratione ,  ad  balnea  tam 
vaporum,  quam  ex  aqua  tepide  parata  initio  localia,  se¬ 
rius  integra  recurrimus,  quin  imo  ad  actionem  mamma¬ 
rum  augendam  excitandamque ,  cucurbitae  ventosae  bra¬ 
chiis  imponi ,  ac  scintillas  galvanicas  ad  partes  indura¬ 
tas",  felici  successu  immitti ,  auctores  perhibent.  Si  cum 
cachexia  quapiam  incedant,  his  interna,  naturae  morbi 
convenientia  adjungi  debent  remedia.  Hinc  jam  arnica 
jam  cicuta  praesertim  calomeli  juncta,  jam  hyoscyamus, 
mercurialia,  antimonialia,  jam  diaphoretica,  jam  diuretica : 
consultissime  exhibentur.  Tutissime  ac  simplicissime 
quandoque  indurationes  similes  per  graviditatem  aut  lac¬ 
tationis  periodum  subsequentem  sanantur:  quo  observato 
pannorum  tepidorum  applicatio ,  sufficiens  praebebit  au¬ 
xilium.  Ast  dum  mammae  induratae  dolere  incipiant, 
transitumque  in  scirrhum  facere  minentur ,  tum  hujus 
cura  suscipienda. 

Scirrhus  mammarum. 

Intelligitur  nomine  scirrhi  mammae  chronica  horum 
organorum  induratio,  se  per  majorem  duritiei  gradum, 
dolorem  lancinantem  saepius  revertentem  aut  continuo 
ardentem  et  per  nisum  in  cancrum  transeundi  manife¬ 
stans.  Cognoscitur  porro ,  quod  longiori  tempore  sensum 
ingratum  ponderis  ac  molestiae  in  mamma  excitet  in 
singulo  organismi  morbo  $  in  catameniorum  fluxu  et  in 
omni  aeris  vicissitudine  partem  capiat,  quae  influxu  suo 
efficiunt,  ut  volumine  increscat ,  reddatur  durior  et  do¬ 
lores  lancinantes  semet  a  parte  scirrhosa  per  totam  mam¬ 
mam  extendentes  breviora  teneant  intervalla,  longius- 
que  perdurent.  Haud  frequenter  longo  perdurat  tempore, 
quin  scirrhus  in  cancrum  transitum  faciat,  sed  nec  de¬ 
sunt  casus ,  ubi  ne  per  diem  quidem  immutatus  manet, 
sed  continua  capit  incrementa,  etsi  non  extensione, 
intensitate  tamen  5  ideo  attentionem  observatoris  facil¬ 
lime  eludens.  Agnoscitur  tandem  et  vel  maxime  eo, 
dum  totius  organismi  habitu  cachectico  inducto  serius 
vel  ocyus  nodus  summe  et  subito  doloriflcus,  integumen¬ 
tis  lividis ,  tandem  discoloribus ,  fissis  in  ulcus  ceu  can¬ 
crum  erumpit. 

Est  vero  scirrhus  mammae  vel  idiopathicus,  vel 
symptomaticus. 

Idiopathicus,  violentiarum  externarum  immediate  in 
organa  agentium,  ut:  contrectationis  mammarum  frequen- 
tioris  rudiorisve,  contusionis,  compressionis,  corporis 
cujusdam  peregrini  glandularum  laesionem  inducentis, 
epidermidis  derasae,  balneorum  frigidorum,  tempera¬ 
turae  vicissitudinis ,  stagnationis  lactis  etc.  sequela. 

Ad  symptomatici  scirrhi  causas  ceu  sequelam  dys- 
crasiae  cujuspiam  universalis,  referuntur  scirrhus  et 
cancer  uteri,  ovariorum  et  in  aliis  glandulosis  corporis 
partibus  sitis,  suppressa  exanthemata  et  alia  his  similia. 
Eruptio  ejus  celerius  provocatur  per  dispositionem  sero- 

phulosam ,  arthriticam  et  alias,  per  debilitatem,  inediam, 
v  ictum  depravatum ,  per  pathemata  animum  deprimentia, 
retentiones  praeprimis  fluxus  menstrui  suppressi,  aut 
cessantis  penitus  in  annis  jam  clymactericis.  Quai  e  scii  - 
rhus  non  semper  ut  malum  topicum ,  sed  longe  frequen¬ 
tius  ut  universalium  morborum  symptoma  considerari 
debet,  hinc  etiam  frequentius  ac  solet,  ejus  quoque 
causa  in  universi  organismi  caco  chy mia  querenda.  Fre¬ 
quentissime  ejus  origo  in  uterino  residet  systemate ,  est- 
que  aut  uteri  aut  ovariorum  affectorum  symptoma.  Hinc 
tam  in  eruendis  hujus  morbi  causis,  quam  etiam  in  fa¬ 
ciendis  indicationibus ,  attentum  requiritur  systematis 
uterini  examen  ac  corporis  constitutionis  ipsius,  ne  in 
errorum  labyrinthum  delabamur. 

Prognosis  semper  ambigua.  Magnum  quoad  hanc 
interest  discrimen ,  an  morbus  solum  topicus ,  vel  tan- 
quam  symptoma  universalis  dyscrasiae  habendus  sit.  Si 
primum  obtinet,  si  recens  non  dolorificus  haud  raro  et 
sui  admittit  resolutionem,  sin  minus,  mobilis  tamen, 
partibus  vicinis  non  adcretus,  nec  glandulas  vicinas 
subaxillares  in  consensum  traxisse  aut  febrim  lentam  at¬ 
tulisse  ,  deprehendatur  5  morbum  constituit  manu  chirur¬ 
gica  medicabilem.  Si  posterius  locum  habet,  quodcum- 
que  tentetur  remedium,  malum  saltem  augere  et  moitem 
ipsam  accelerare  valet,  verum  namque  sistit,  secun¬ 
dum  immortalem  Hippocratem  »noli  me  tangere.»  — 

Therapia  generalem  sequens  indicationem :  primae 
indicationi  influxui  potentiarum  nocentium  corpus  sub¬ 
trahendo  5  alteri  ipsum  morbum  sufferendo ;  tertiae  symp¬ 
tomatibus  succurendo  5  ultimae  tandem  recidivam  prae¬ 
vertendo  satis  faciendum  erit.  Ad  implendam  indica¬ 
tionem  alteram  cura  morbi  indoli  quam  maxime  accom¬ 
modata  unice  salubris  esse  potest.  Quousque  itaque  indu- 
ratio  scirrhosa  nondum  late  extensa  nec  dolorifica ,  nec 
lapideae  duritiei  occurrit,  morbumque  idiopathicum  con¬ 
stituit,  resolutio  intendenda  remediis  solventibus,  aut 

in  cognitam  causam  agentibus.  Si  universalis  quaepiam 
humorum  dyscrasia,  si  animi  adfectus  deprimentes,  men¬ 
struatio  turbata  morbum  produxerint ,  sustententque ,  in 
has  agendum.  Quem  in  finem  cuncta  ea,  in  cura  nodo¬ 
rum  lacteorum  commendata,  convenienter  adhibebuntur. 
Indicataque  tum  praesertim  erunt ,  dum  aegra  operatio¬ 
nem  non  admittit,  dum  scirrhus  immobilis,  partibus  vi¬ 
cinis  adcretus,  dum  tuberosus  et  lapidea  duritie  notatus 
sit,  quo  fieri  potest,  ut  mobilis  reddi  et  exstirpari  pos¬ 
sit.  Neque  tamen,  si  non  prosint,  diu  continuanda, 
ne  transitus  in  cancrum  acceleretur.  Certissimum  prae¬ 
sidium  contra  fatalem  hunc  semper  pro  aegra  exitum, 
nulla  humorum  dyscrasia  contraindicante ,  in  mature  sa¬ 
tis  instituenda  consistit  encheiresi^  quin  imo  et  cachexia 
praesente,  scirrhus  quandoque  cum  felici  successu  ex¬ 
stirpari  potest ,  etsi  nequaquam  semper  radicitus  malum 
tolli,  ad  longius  tamen  tempus  mali  exitiosi  reditus  dif¬ 
ferri  ,  cum  ad  novi  scirrhi  elformationem  longiori  saltem 
opus  sit  mora,  quam  ad  hujus  in  cancrum  transitum  re¬ 
quiratur  tempus.  Momenta  circiter  sequentia  encheire- 
sin  hanc  quo  ocyus  suscipiendam  indicant :  scirrhus  ceu 
universalis  cacochymiae  sequela 5  diu  durans;  in  annos 
clymactericos  incidens;  si  antea  glaber  et  mullis  nunc 
inaequalitates  et  tubera  prae  se  ferat,  duritiemque  ac¬ 
quirat  lapideam;  si  diu  antea  ejusdem  semper  magnitu¬ 
dinis  subito  volumine  increscat;  si  denique  dolorifi- 
cus  evadat.  —  Exstirpato  tandem  scirrho,  remediis  in 
cura  de  nodis  lacteis  laudatis  porro  utendum,  ut  nisus  in 
recidivam  tollatur. 

Cancer  mammae. 

Fav  entibus  conditionibus  summum  tandem  scirrhus 
adipiscitur  perfectionis  gradum  ,  singularibus  semet  ma¬ 
nifestans  symptomatibus.  Initio  in  parte  scirrhosa  dolor 
pruriens  ac  lancinans  cito  disparens  comparet,  serius 
continuus  fit,  sensum  acuum  pungentium  profunde  in 

mammis  excitans,  qui  in  ardentem  conversus,  diu  noc- 
tuque  aegram  affligit.  Eodem  simul  tempore  scirrhus 
extensione  et  intensitate  increscit  ita,  ut  majoi ,  duiior, 
tuberosus  minusque  mobilior  evadat  $  vasa  in  ejus  cir¬ 
cumferentia  varicose  extensa,  lividum  colorem  assumens 
tia  redduntur ;  dum  videlicet ob  pressionem,  quam  glan¬ 
dula  tumida  exerit,  sanguinis  impediatur  circulus,  hinc 
color  cutis  ruber ,  purpureus ,  lividus ,  flavus ,  flavo  - 
bruneus ,  nigricans ,  ac  dein  ipsa  cutis  extenuata  1  um- 
pitur  efformaturque  nunc  ulcus  marginibus  duris,  inaequa¬ 
libus,  spongiosam  prae  se  ferens  naturam,  dolorifi- 
cum,  sanguinem  facile  plorans,  quod  tum  fundit  icho- 
rem  tenuem,  odoris  nauseoso -dulcis,  coloiis  biunei, 
plumbei,  nigricantis ,  acrem  partes  vicinas  arrodentem, 
excoriantem,  qui  ichor  partes  adfectas  summopere  de¬ 
vastans  semper  profundius  serpit,  univeisi  tandem  01- 
ganismi  oeconomiam  subvertens,  utpote  reproductione 
debilitata,  in  humorum  massam  absorptus,  in  vicinis  glan¬ 
dulis  subaxillaribus  ac  ipso  utero  similem  inducit  statum, 
febrim  tandem  hecticam,  mortis  exoptatae  praecurso¬ 
rem,  adducit.  —  Ex  cujus  natura  intelligitur ,  non  omne 
ulcus,  quamvis  dolorificum ,  cancrum  dici  posse ,  so¬ 
lummodo  illud,  quod  ex  scirrho  praeexistente,  i.  e. 
glandulae  induratione  chronica ,  natales  suos  derivat ; 
quod  actu  adhuc  in  massa  scirrhosa  deprehenditur ,  et 
quod  demum  ad  partes  vicinas  extenditur,  lateque 

serpit.  .  . 

Aetiologia .  Originem  mali  hujus  teterrimi  cunctae 

eae  potentiae  nocentes  adducunt,  quae  normalem  repro- 
ductionem,  et  praeprimis  secretionem  tam  universi  orga¬ 
nismi ,  quam  ipsarum  mammarum  pervertunt,  sive  eae 
pure  dynamice  aut  chemice,  sive  mechanice  influant, 
et  glandulosam  horum  organorum  substantiam  adgressae, 
structuram  vel  ex  toto  vel  ex  parte  laedant.  Nummeran- 
tur  igitur  in  cohorte  momentorum  causalium  mali  hujus 
deletcrii  praeter  ea ,  quae,  scirrhum  adducere  valent, 

in  cancrum  tandem  conversum,  adhuc  praecipue  se¬ 
quentia:  locales  potentiae  nocentes,  chemice  aut  pure 
dynamice  agentes ,  quo  vesicantia  et  acria  remedia, 
praesertim  cosmicorum  perversus  refertur  usus  $  animi 
patheinata  ut :  amor  infelix ,  anxietas ,  metus  5  —  tem¬ 
peramentum  melancholicum  5  victus  incongruus  repro- 
ductionem  varie  pervertens,  praesens  jam  secretionis 
localis  eminens  error ,  aut  alter  morbus  topicus ,  per 
incongruam  tractationem  in  hunc  statum  deductus;  ca- 
cochymia  universalis  arthritica,  scrophulosa,  syphilitica. 
Imprimis  autem,  dum  mammae  destinationi  propriae 
haud  respondentes,  officio  suo  non  fungebantur 5  hinc 
est,  cur  frequens  sit  carcinoma  in  sterilibus,  apud 
virgines  decrepitas ,  et  eas,  quae  contra  naturae  et  desti¬ 
nationis  leges  voto  castitatis  adstrictae ,  frigidis  in  clau¬ 
stris  inclusae  ,  sacram  vivunt  vitam  5  nec  non  apud  ma¬ 
tres  quidem,  sed  quae  venustatis  magis  quam  parvulo¬ 
rum  studiosae ,  ubera  eis  denegarunt.  Conferunt  et 
ea,  quae  circulum  sanguinis  vario  hic  modo  intertur¬ 
bare  possunt  ut :  abusus  spirituosorum ,  anomaliae 
cataraeniorum,  haemorrhagiae,  tandem  ingruentes  anni 
clymacterici.  Sed  nec  eae  hic  praeteriri  possunt  curandi 
methodi,  sub  haemorrhagiis  puerperarum  passim  adhi¬ 
bitae  ,  tanquam  causae  mali  oriundi ,  quae  fomentationi¬ 
bus  et  injectionibus  frigidis  fieri  consueverunt;  sera  item 
parvulorum  ob  vigens  passim  adhuc  praejudicium  ad 
ubera  adplicatio;  ac  denique  specialis  congenita  aut  he¬ 
reditate  accepta  dispositio. 

Exitus.  Prognosis  evoluti  jam  carcinomatis  est 
infaustissima.  Ulcere  enim  aperto  et  vicinae  indurantur 
glandulae  subaxillares  ,  ac  sensim  totum  fere  systema 
lymphaticum  affectum  conspicitur.  Induratae  hae  par¬ 
tes  incipiunt  dolere,  ipsum  brachium  partis  affectae  in¬ 
tumescit  oedematose,  haud  raro  et  pareticum  evadit.  Ip¬ 
sum  ulcus  in  mamma  augetur  et  profundius  serpit,  in 
pluribus  locis  efformantur  ulcera  marginibus  duris,  in- 


33 

aequalibus,  ichorem  fundentia,  qui  sanguine  mixtus  vi¬ 
cinas  devastat  partes ,  ipsa  linteamina  nigro  tingens  co¬ 
lore,  dolores  lancinantes  intensiores  redditi,  tandem 
intollerabiles  evadunt  somnum  fugantes,  appetitus  pro¬ 
sternitur,  ac  integri  organismi  reproductione  fracta,  fe¬ 
bris  comparet  hectica  cum  sudoribus  largis  viscidis,  cor¬ 
pus  consumentibus  juncta.  Atque  sic  summum  perfec¬ 
tionis  gradum  morbus  adeptus,  aut  febri  lenta,  aut  hae¬ 
morrhagia  e  vasis  arrosis  lethali  subsequente ,  sub  sum¬ 
mis  aegrae  cruciatibus  morbi  scena  clauditur. 

Therapia .  Cura  igitur  omnis  in  hoc  morho  fru- 
stranea,  in  sola  consistere  potest  operatione  chirurgica, 
siquidem  et  hujus  exitus  felicis  rarissima  legantur  exem¬ 
pla  fide  digna.  Cum  enim  et  in  his  casibus  quaeri  possit, 
an  ii  veri  fuerint  cancri?  —  Testantibus  namque  fide 
dignissimis  auctoribus,  fuerant  ii  saepe  dolentes  scirrhi, 
qui  pro  occultis  cancris  habiti ,  nullam  post  operationem 
exulcerationis  prae  se  ferebant  notam. 

Tales  et  enim  testantibus  M  o  h  r  e  n  h  e  i  m  et  Fea- 
ron,  per  statum  biliosum  irritati  redduntur  dolorifici, 
evacuantibus  sopiendi  $  imo  nec  deerant  casus ,  ubi  indu- 
rationum  scrophulosarum  pro  cancris  operatio  facta 
fuerat.  — 

Cauta  imprimis  hoc  in  opere  requiritur  chirurgorum 
circumspectio,  et  priusquam  operi  manum  admovent, 
rite  cuncta  examinent  momenta  indicantia  et  contrain- 
dicantia  necesse  est.  Prohibent  eam  circiter  sequentia 
momenta :  virium  universi  organismi  ad  imum  fere  de¬ 
jectio,  comitata  febri  lenta  5  nimis  diu  protractus  mor¬ 
bus  ,  quo  in  casu  vulnerum  consanationem  vix  subse¬ 
cuturam,  jure  metuendum  5  —  concretio  cum  partibus  sub¬ 
jacentibus  ,  ubi  videlicet  pars  affecta  radicitus  resecari 
nequit  5  —  si  cancer  symptomatice  aut  sympathice  evo¬ 
lutus  sit,  utpote  morbi  cujuspiam  universalis,  praeci¬ 
pue  systematis  uterini  sequela.  In  simili  enim  casu, 
exstirpato  cancro  in  una  parte ,  in  altera  mox  comparet 

extensionis  majoris ,  magis  saeviens  ac  celerrime  totum 
organismum  morti  tradens  $  denique  si  congenita  aut  he¬ 
reditate  accepta  adsit  in  cancrum  dispositio-  —  Uterus 
prae  cetera  omnium  frequentissime  adficitur  organa, 
summam  proinde  attentionem  in  hunc  operans  convertere 
debet.  Nec  ulla  prius  tentanda  encheiresis,  quam  ad- 
curata  systematis  uterini  praecesserit  investigatio  5  prae¬ 
sente  leucorrhaea  chronica,  catameniis  cum  dolore 
fluentibus ,  fluxus  irregularis ,  suppressio ,  justum  incu¬ 
tiunt  timorem ,  uterum  quoque  esse  adfectuin.  Repertis 
autem  in  collo  uteri,  aut  parte  ejusdem  inferiori  scir¬ 
rhosis  indurationibus ,  omne  suffertur  uteri  adfecti  du¬ 
bium  ,  omnisque  tum  contraindicatur  mammarum  opera¬ 
tio.  Sicubi  tamen  ea  indicaretur,  per  sequentia  circiter 
momenta  determinari  possit :  dum  mobilis ,  nulli  parti 
vicinae  aderetus  deprehenditur  5  dum  in  nulla  alia  cor¬ 
poris  parte  scirrhesae  adsunt  indurationes,  dum  malum 
unice  topicum  constituit  morbum,  si  imprimis  ab  exter¬ 
nis  inductus  fuerit  potentiis  nocentibus  5  dum  nulla  in 
eum  praesens  adest  dispositio  hereditaria.  Si  quando 
igitur  plura  adessent  momenta,  felicem  operationis  exi¬ 
tum,  praevia  instituta  accurata  investigatione,  appro¬ 
mittentia,  hacque  feliciter  peracta,  oportunum  erit,  re¬ 
mediis  uti,  post  scirrhi  exstirpationem  commendatis,  ut, 
quae  dispositionem  in  malum  hocce  penitus  tollere,  va¬ 
leant.  Nulla  vero  possibili  operatione,  paliativo  saltem 
modo,  gravis  morbi  symptomata  mitigare,  medici  hu¬ 
mani  est  officium. 

Inflammatio  papillarum» 

Evenit,  ut  in  lactantibus  puerperis  3tl0  aut  4t0  a 
partu  die  papillae,  dum  infans  sugit,  dolere  incipiant, 
calor  in  iis  exaltetur,  rubor  intendatur,  contemplatione 
attentiore  adhibita ,  epidermis  mox  secedere  observetur. 
Continuata  lactatione ,  in  partibus  epidermide  privatis, 
cavitates  et  fissurae  sanguinem  fundentes  efformantur; 

tempore,  quo  suctione  libera  sunt  ubera,  loca  haec  ex¬ 
coriata  crustis  teguntur  tenuibus,  singula  parvulorum 
applicatione  cum  dolorum  augmento  ,  secedentibus.  Fre¬ 
quentissime  isthoc  malum  febri  quoque  et  aliarum  in 
oeconomia  animali  functionum  perturbatione  comitatur. 
Dolores  enim  hi  atroees,  convulsiones  saepe  provocan¬ 
tes  somnum  fugant,  anxietatem  et  sudorem  vires  ex¬ 
haurientem  proliciunt,  appetitum  prosternunt,  sicque 
totius  oeconomiae  animalis  vim  infringendo,  exitiosum 
adducere  valent  statum. 

Causae.  Praedisponunt  ad  papillarum  inflammatio¬ 
nem  epidermis  tenerior,  nulli  stimulo  adsueta  et  pingue¬ 
dine  grandes  et  dependentes  mammae  $  quarum  justa 
neglecta  mundities ,  sudores  acres  ,  humorum  hic  loci 
contentorum  dyscrasia,  affrictus  papillarum,  pressio  a 
vestimentis  vehementior,  thoraculis  praesertim  5  demum 
et  incongrue  adhibita  remedia  ad  formandas  majores  pa¬ 
pillas,  et  ipse  denique  adultiorum  jam  infantum  fortis 
nimis  suctus,  totidem  causas  constituunt  occasionales. 

Prognosis.  Morbus  hic  ingravescens  ipsum  lacta¬ 
tionis  munus  ob  dolores  atroces  impossibile  reddens , 
lacte  hinc  non  absorpto ,  stagnante ,  nodorum  lacteorum 
efformationem,  eorum  inflammationem,  in  suppurationem 
consuetim  transeuntem  provocare  solet,  atque  disposi¬ 
tione  relicta,  singulis  redire  solet  puerperii  periodis. 

Therapia.  Haec  duas  complectitur  partes  5  curam 
videlicet  prophylacticam ,  et  curam  therapeuticam  5  qua¬ 
rum  prior  sibi  expostulat,  ut  nimia  cutis  teneritas  et 
sensibilitas  obtundatur ,  sufferatur,  epidermidi  tale  pro¬ 
curetur  robur,  quo  sub  lactationis  periodo  excoriationi 
resistere  valeat.  Consultissime  instituuntur  hunc  in  finem, 
quatuor  aut  sex  ante  partum  hebdomadis  quotidie  lotio¬ 
nes  cum  spirituosis ,  ut :  vino ,  aqua  reginae  hungariae, 
colonensi  et  similibus.  Cujus  usus  principalis  praecipue 
commendandus  est  iis,  quae  hoc  malum  jam  perpessae 
novam  morbi  invasionem  metuendam  habent. 

3  * 


36 


Morbo  jam  evolato,  causarum  amotione  primae 
satisfiet  indicationi,  quibus  sublatis,  ad  secundae  im- 
pletionem  transimus.  Quae  olim  et  hodie  passim  tam 
a  medicis  ,  quam  ab  ipsis  puerperis  in  usum  traheban¬ 
tur,  tum  remedia  emollientia  ut :  ceratum  de  uvis,  oleum 
ovorum ,  butyrum  insalshm ,  et  his  similia  $  tum  etiam 
exsiccantia ,  ut :  aqua  Goulardi  et  cuncta  plumbi  prae¬ 
parata,  solutio  item  mercurii  sublimati  corrosivi,  non 
solum  commendari  non  merentur,  sed  tamquam  sanatio¬ 
nem  ipsam  impedientia,  ac  lactantibus  imprimis  facile 
deleteria,  anque  pesteque  magis  fugienda  erunt.  Maxi¬ 
me  congrua  hoc  in  morbo  spirituosa  esse  remedia,  quo¬ 
tidiana  evincit  experientia.  Talia  sunt:  vinum  genero¬ 
sum,  spiritus  vini,  serpylli  et  cuncti  spiritus  aroma¬ 
tici  ,  pro  se  vel  cautissime  cum  leniter  adstringentibus 
juncta,  frequenter  papillis  applicanda.  Requiritur  si¬ 
mul,  ut  longior  inter  singulam  parvulorum  ad  ubera 
applicationem  interponatur  mora.  His  non  sufficienti¬ 
bus  fit,  ut  remedium  ex  pulvere  chinae,  gummi  arabico 
aut  Colophonio  compositum ,  partibus  excoriatis  insper¬ 
sura,  citam  adducat  sanationem.  Ubi  nec  hocce  sufficit, 
artificialium  papillarum  ex  vitro  aut  ebore ,  melius  ex 
gummi  elastico  paratarum  applicatio,  quarum  ope  lac 
exsugi  et  lactatio  continuari  possit,  quamvis  non  omni 
destituatur  utilitate,  attamen  nec  communis  ejus  fieri 
potest  usus,  tum  quod  pauci  modo  infantes  eas  ca¬ 
pere  velint,  tum,  quod  noxiae  faveant  immunditiei, 

nec  quamvis  adhibita  tutum  semper  ferunt  auxilium. 

/ 

Galactorrhoea* 

Galactorrhoea  est  illud  profluvium  puerperis  pro¬ 
prium  ,  sub  quo  secretio  et  excretio  lactis  contingit  e 
mammis  relative  major  ita ,  ut  inde  totius  organismi  oe¬ 
conomia  detrimentum  capiat.  Dicitur  completa,  ubi 
praeter  suctionem  et  papillarum  irritationem  lac  sua  fluit 
sponte ,  nec  non  ubi  in  individuis  constitutione  corpo- 

ris  laudabili  praeditis,  infante  jam  oblactato ,  per  heb¬ 
domadas  imo  et  menses  larga  quantitate  ejus  conti¬ 
nuat  stillicidium.  Incompletam  vocant,  ubi  mammae  lac 
sponte  haud  fundunt,  verum  singula  infantum  ad  ubera 
applicatione  vires  mulieris  notabiliter  diminuuntur,  sub¬ 
vertuntur.  Debiliores  inagisque  irritabiles  cum  eminen¬ 
ter  evolutis  mammis,  hinc  et  magna  lactis  secreti  copia, 
dotatae  mulieres  frequenter  jam  primis  puerperii  hebdo¬ 
madis  galactorrhaeae  subjectae,  persentiunt  capitis  do¬ 
lores,  vertiginem,  aurium  susurrum,  oculorum  obnu¬ 
bilationem,  nimiam  ad  sudores  proclivitatem,  cardial- 
giam,  debilitatem,  dispriOeam,  cordis  palpitationem, 
digestionis  molestias  ,  anorrexiam,  calores  fugaces,  hor¬ 
ripilationes,  fluxu  simul  lochiorum  disparente,  quae 
cuncta  plioenomena  tanto  graviora  semper  recrudescunt, 
quo  frequentius  ubera  capiunt  infantes,  aut  quo  major 
lactis  effunditur  copia. 

In  sanis  tamen  et  robustis  individuis ,  symptomata 
haec  serius,  6t0,  8V0,  9no  aut  10mo  obstruantur  mense. 
Quod  si  ultro  continuetur  lactatio ,  morbo  quoque  al¬ 
tius  progrediente,  comparet  febris,  succedit  emaciatio 
universi  corporis,  dolores  in  extremitatibus  et  columna 
_ vertebrarum ,  inque  ipsis  mammis  pungentes,  tussis 
initio  sicca,  mox  cum  sputis  purulentis  juncta,  tremo¬ 
res,  spasmi  accedunt,  facies  collabitur  pallescit;  tan¬ 
dem  febris  se  associat  lenta,  totum  consumens  corpus, 
(tabes  nutricum,  atrophia  lactantium  et  tabes  lactea 
dicta)  cui  tum,  debitis  auxiliis  deficientibus,  sat  cito 
succumbit  aegra. 

Causae .  Praedispositione  in  hunc  morbum  emi¬ 
nenti  praesenti  corpore  per  alios  jam  exhausto  morbos, 
excitantes  causae  leviores  etiam,  morbum  generare  pos¬ 
sunt.  Major  tum  mammarum  imprimis  eminentius  evo¬ 
lutarum  irritabilitas  ac  functio  exaltata  efficit,  ut  plus  lac¬ 
tis  secernant,  quam  sine  detrimento  sufferre  valeat  or¬ 
ganismi  integri  status.  Tantum  enim  abest ,  ut  galactor- 

rhoea  tabescentis  corporis  constituat  sequelam ,  ipsae- 
que  tabescere  debeant  mammae  5  ut  potius  ,  illo  tabido, 
hae  magis  turgidae,  rubrae  ac  calidae  deprehendantur, 
ipsas  erigentes  papillas.  Secernunt  vero  lac  cum  prae¬ 
valente  principio  saccharino,  et  vel  in  maxima  copia, 
aliquot  post  captum  cibum  horis  ,  aut  sub  brachiorum 
motu 

Therapia .  Prima  in  hocce  morbo  sanando  indicatio 
petit,  ut  morbose  exaltata  mammarum  irritabilitas  com¬ 
pescatur,  sufferratur*  Quamobrem  lactatio,  ut  causa 
irritans ,  intermittenda ,  et  omnis  stimulus  sollicite  a 
papillis  arcendus..  Quod  tamen  lactationis  negotium  sen¬ 
sim  pedetentimque  sufferrendum  suademus,  ne  lacte 
congesto  inflammationi  ansa  praebeatur  ;  sensim  igitur 
infantes  ab  uberibus  desuefaciendi.  Ciborum  et  potus 
quantitas  et  qualitas  congrua  exhibenda,  ne  lactis  uber¬ 
tas  secernatur  5  praesente  alvo  constipata  purgantia  mi¬ 
tiora,  inter  quae  sulfas  lixivae,  ad  praepediendas  me¬ 
tastases  lacteas  prae  ceteris  commendatur,  haud  tamen 
cum  peculiari  ac  alia  hujus  generis  salina  remedia  ef¬ 
fectu,  ut:  carbonas  magnesiae  vel  pro  se,  vel  cum  cre¬ 
more  tartari  exhibitus  5  item  electuarium  lenitivum,  aut 
folia  sennae  effectum  praestant  optatum;  haud  commen¬ 
dante  celeb.  Siebold  methodum  diaphoreticam  et  diu¬ 
reticam.  Ubi  his  optatum  non  adsequimur  finem,  ad 
elficaciora,  irritabilitatem  organorum  horum  morbose 
exaltatam  compescentia  ,  transeuntfcs ,  acida  exhibemus 
mineralia,  imprimis  liquorem  acidum  Halleri  et  spiri¬ 
tum  vitrioli.  Ubi  organorum  digestioni  ac  assimilationi 
dicatorum  prostratae  vires  squalent,  amaricantia,  sto¬ 
machica  indicantur  5  ubi  per  morbum  diu  durantem  tabis 


*)  Joscph  Frank  in  aciis  instituti  clinici  cacsareae  universi¬ 
tatis  Viennensis  annus  2dus  pag.  86 ,  ubi  decursum  galactor¬ 
rhoeae  narrat,  suspicatur  aifinitatcm  hujus  morbi  cum  Dia¬ 
bete  mellito. 

symptomata  comparerent,  ibi  secundum  repetitas  practi- 
eorum  celeberrimorum  observationes  ,  aer  purus ,  siccus, 
ruralis  cum  usu  acidularum  diutius  continuato,  saepe 
omnia  delet  morbi  vestigia ,  subinde  tamen  ob  gradum 
debilitatis  majorem,  lichen  islandicus,  cortex  cliinae, 
myrrha,  ferrum  in  auxilium  vocanda.  Topice  tempera¬ 
tura  frigidior,  mammarum  et  brachiorum  lotiones  cum  aqua 
frigida ,  cum  spiritu  vini  maritata  linteamina  mammis  ad- 
ponenda,  brachiis  cucurbitae  ventosae  adplicandae,  aut 
sinapismi  imponendi  probatae  praestant  virtutis  remedia. 

Tabes  mammarum* 

Haec  in  delicatioribus  ac  ex  alto  imprimis  stemma¬ 
te  descendentibus  ,  tanto  frequentiorem  constituit  mor¬ 
bum  ,  quo  majorem  sexus  hic  culturae  sic  dictae  dederit 
operam,  nec  caret  frequens  hocce  malum  fundamento. 
In  prima  etenim  statim  juventute,  prout  totus  vivendi 
modus  nimium  artificialis ,  ita  et  pro  vario  vigente  more 
organa  haec,  jam  nimium  obvelata,  jam  vicissitudinibus 
aeris  exposita,  fere  denudata,  jam  thoraculorum  ope 
compressa  coarctata,  in  sua  retinentur  evolutione.  Ac¬ 
cedit  ultro,  ut  jam  matres  felices  ex  falso  pulchritudinis 
jacturae  metu ,  naturali  legi  adversariae ,  nobilissimo  nu¬ 
tricis  fungendi  officio  semet  subtrahant ,  sicque  inertiam 
horum  organorum  justo  citius  provocent  torporem ,  laxi¬ 
tatem,  marcorem,  tabem.  Marcent  autem  praecipue  post 
varios  morbos,  qui  in  systema  praesertim  uterinum  sae¬ 
vierunt  ,  tum  eos ,  qui  totius  organismi  adgrediebantur 
oeconomiam.  Fieri  enim  nequit,  ut  deficiente  totius  cor¬ 
poris  nutritione,  mammae  quoque  in  sua  non  patiantur 
vitalitate  ac  reproductione ,  quae  eo  magis  afficiuntur, 
quod  organa  in  corporis  peripheria  sita,  in  morbo  cum 
organisationis  detrimento  juncto,  primo  omnium  immi¬ 
nuantur.  Hinc  fit ,  ut  mammae  in  plurimis  morbis  mar¬ 
cescant  et  tabescant.  Functione  autem  systematis  uterini 
penitus  tandem  cessante,  vita  itaque  et  activitate  al- 

tiore  hic  jam  exstincta,  organa  quoque  haec  lege  naturae 
minus  nutrita  ac  stimulata  cum  annis  clymactericis  suum 
amittunt  vigorem,  vixque  alias  in  annosa  muliere  conspi¬ 
cies  mammas,  quam  tabe  consumtas,  dependentes  plicas. 

Titia  mammarum. 

1.  Mammae  grandes. 

Nimis  auctum  mammarum  volumen  ab  accumulata 
in  textu  earum  celluloso  pinguedine  dependens ,  abnormi 
organorum  absorbentium  et  reproductionis  debilitati  in 
glandulis  meseraicis  debetur,  utpote  quae  particulas 
chyini  oleosas  imperfecte  absorbentes  ,  sanguini  tradunt, 
hic  vero  eas  vel  per  totum  corpus  in  textu  celluloso, 
vel  solum  in  mammis  deponit,  quin  aequali  rursuin 
quantitate  resorberentur.  —  Causae  abnormis  mam¬ 
marum  aucti  voluminis  nummerantur  plures,  ut :  diuturna 
animi  et  corporis  quies  ,  cum  vita  otiosa  sedentaria  ne¬ 
xa,  in  subjectis  phlegmaticis,  inertibus  et  iis,  quorum 
vis  organorum  digestioni  ac  chylificationi  dicatorum,  per 
humorum  jacturam ,  profuso  aut  frequenti  menstruorum 
fluxu,  haemorrhagiis  ex  variis  corporis  partibus;  per  ve- 
naesectiones ,  purgantia,  emetica  etc.  debilitata,  exhau¬ 
sta  fuit.  —  Ad  removendum  tam  molestum  tamque  noxium 
futurae  nefors  functioni  horum  organorum  malum,  talia 
opponi  debent  remedia,  quae  vim  reproductionis  exaU 
tando,  systema  glandulosum  quoque  erigere  valent,  id 
vero  praestant  roborantia  cum  favente  vitae  regimine 
juncta.  Vita  sedentaria,  otiosa  et  inners  commutanda  cum 
vita  activa,  motum  corporis  moderatum  exigente:  alia  in 
aere  libero  puro  ipsiquc  animo  grata  occupatio ,  magnam 
sibi  hic  vindicant  partem.  Ad  ipsam  vim  resorbentem  in 
vasis  mammarum  augendam,  ut  topica  remedia  ab  auc¬ 
toribus  adhibenda  commendantur  praecipue :  frictio  main-> 
marum  cum  mastiche,  cauta  cum  saccharo,  baccis  ju¬ 
niperi  communis  infumatorum  pannorum  adplicatio. 

2.  Nimia  sensibilitas. 

■  y  '  #  * 

Nimia  mammarum  et  papillarum  sensibilitas,  majo¬ 
ris  ut  plurimum  totius  organismi  sensibilitatis  et  teneri¬ 
tudinis  sequela.  Excitatur  ea,  aut  sustentatur  saltem ^ 
dum  excessivo  mammae  foventur  tepore ,  dum  contrec¬ 
tationes  lascivae  stimulum  excitant  sexualem,  dum  refri¬ 
gerium  aut  cosmicorum  usus  in  eas  egere.  Praeparat  sen¬ 
sibilitas  haec  major  ad  varios  morbos,  imprimis  ad  pa¬ 
pillarum  excoriationem ,  puerperii  periodo  facile  erum¬ 
pentes.  —  Remotio  praesentium  et  evitatio  futurarum  ne- 
fors  causarum,  ac  dein  medicamina,  sensibilitatem  hanc 
morbosam  sufferentia,  ^tque  roborantia,  si  universalis  de¬ 
bilitatis  sint  symptomata,  et  leniter  adstringentia ,  ut: 
lotiones  cum  aqua  saponata  ;  vino  rubro  ;  spiritu  vini : 
infuso  saturato  gallarum,  earum  tinctura,  et  sic  dic¬ 
tum  Gallorum  Eau  de  lavande,  sufficientia  praebent 
auxilia.  Quorum  usus  aliquot  praesertim  ante  partum 
hebdomadis  faciendus. 

3.  Defectus  erectionis  papillarum . 

Ut  infans  papillas  apprehendere  et  sugere  possit, 
debent  eae  erigi  ac  supra  areolam  elevari ,  quod  dum 
in  individuis  quibusdam  ob  earum  flacciditatem  et  iner¬ 
tiam  haud  fit,  magnas  sub  lactationis  periodo  pariunt 
difficultates.  —  Cii  usa  hujus  vitii  saepe  in  defect  u 
sensibilitatis  requisitae  quaerenda,  aut  nimia  papillarum 
rigiditate,  utpote  in  primiparis,  et  jam  aetate  provectio¬ 
ribus  mulieribus.  —  Ad  erectionem  hanc  producen¬ 
dam  tempore  graviditatis  jam  congrua  suscipienda  erit 
tractatio.  Potest  enim  vel  ipsa  gravida  digitis  saliva 
humectatis  eas  leniter  fricare  et  protrahere,  cum  utili¬ 
tate  praeterea  applicantur  vitra  sugentia ,  huic  fini  for¬ 
mata;  si  rigidae  sint  papillae,  aqua  saponata  aut  oleo 
blando  inungi  possunt ,  ipsae  dein  mammae  calidae  ser¬ 
vandae. 

4.  Papillae  parvae . 

Nimis  parvae  papillae  graviditatis  tempore  aeque 
suam  reposcunt  attentionem ,  tanto  magis ,  quod  auxilia 
sub  puerperii  periodo  nimis  tarda  forent.  Vitium  hoc 
cum  doloribus  junctum  quandoque  papillarum  inflamma¬ 
tionem  et  excoriationem  inducit,  quarum  cura  haud  sem- 
per  succedens  ipsi  mammarum  inflammationi  cum  suis 
sequelis  ansam  praebet.  —  Causas  agnoscunt  plures : 
vel  enim  sunt  vitium  primae  formationis  ,  vel  sunt  de¬ 
pressae  per  varia  vestimentorum ,  pectus  constringen¬ 
tium  genera,  vel  sunt  retractae  solum,  vel  penitus  de¬ 
sunt.  Si  parvae  sint,  omnis  vitanda  erit  pressio  papillae, 
digitis  saliva  illitis  fricandae ,  aut  instrumentorum  ope 
vel  per  alias  personas  sugentes  protrahendae.  Lotione 
dein  spirituosorum  ope  cura  adjuvatur.  Impressae  et  ni¬ 
mium  retractae  papillae  efficaciore  methodo  opus  habent, 
eae  frequentiorem  sibi  exposcunt  instrumentorum  appli¬ 
cationem,  quarum  dein  retractio  secundum  celeb.  Osian- 
der  ope  annuli  ex  resinis  formati  impeditur.  —  Si  ri¬ 
gidae  sint  5  fomentis  emollitae  instrumentis  protrahun¬ 
tur  eo  usque,  donec  justam  acquesiverint  magnitudinem. 
Jn  defectu  papillarum  plenario,  vel  per  morbos  eas  con¬ 
sumentes,  vel  per  vitia  primae  formationis  inducto, 
prout  nulla  ratione  produci  poterunt,  ita  lactatio  quoque 
in  hac  mamma  impossibilis  manet. 

5.  Papillae  magnae . 

Aliquando  majorem  papillae  ac  deberent  acquirunt 
magnitudinem*  Haec  vel  absolute  vel  saltem  relate  ad 
infantis  os  excedit,  quo  in  casu  lactatio  impedita  est.  — 

Uterque  hic  status  adstringentia  sibi  deposcit  re¬ 
media,  ut:  solutionem  gallarum  saturatam,  decoctum  cor¬ 
ticis  quercus,  vinum  rubrum  et  s.  p.  ac  tandem  volu¬ 
men  illorum  per  vitrum  sic  dictum  formationis  ad  jus¬ 
tam  reducitur  magnitudinem. 


Theses  defendendae . 


I. 

Sanitatis  varii  sunt  gradus , '  perfectissima  vix  datur, 
nec  si  datur ,  diu  durare  potest. 

II. 

In  scrophulis  sol,  aer  et  aqua  plus  praestant,  quam  phar- 
maca. 

m. 

Studium  chemiae  medico  et  chirurgo  maximi praetii. 

IV. 

Debilitas  apparens  et  morbi  quidam  mammarum  nulla 
sunt  lactationis  contraindicantia. 

V. 

Morbi  dynamici  sanatu  sunt  faciliores ,  quam  morbi  or¬ 
ganici. 

VI. 

Ventriculus  cibos  subigens  delicatulos,  easdem  habebit 
vires ,  quam  manus ,  quae  solo  calamo  scriptorio 
excercetur, 

vn. 

Medicus  castrensis  praeter  medicinam  et  chirurgiam 
etiam  artis  ophtalmices  et  obstetritiae  gnarus  sit 
oportet. 

VIII. 

Nonnisi  exacta  naturae  morbi  cognitione  felicem  praxim 
sperare  licet. 

IX. 

Aurum  metallum  animum  corrumpit,  aurum  sal  corpus 
sanat. 

X.  .  ij 

Robur  majus  in  latere  hominis  dextro  non  ex  quadam  na¬ 
turae  lege ,  sed  e  consuetudine  et  exercitio  deri¬ 
vandum. 

XI. 

Peregrinatio  multorum  morborum  imprimis  chronicorum 
optima  est  medicina. 

xn. 

Quae  in  regno  naturae  palato  placent ,  neque  stomacho 
nocent  nisi  per  excessum. 

XIII. 

Si  chloroseos  curam  martialibus  claudis  finis  coronat 
opus. 

XIV. 

In  morbis  acutis  ad  crises  vel  maxime  advertere  medi¬ 
cum  oportet. 

XV. 

Affectus  animi  et  variorum  morborum  causa,  et  vario¬ 
rum  persaepe  medela  esse  possunt. 

XVI. 

Labor  strenuus  et  paupertas  consocia  optimum  podagrae 
medicamentum. 

XVII. 

In  nevrosibus  sanandis  cura  antagonistica  maximi  mo¬ 
menti. 

XVIII. 

Pari  passu  cum  scientiae  naturae  perfectione  ,  increscit 
medicinae  veritas. 


